पाएं अपने शहर की ताज़ा ख़बरें और फ्री ई-पेपरडाउनलोड करें
शनिवार को सागर विधायक शैलेंद्र जैन ने जिला अस्पताल पहुंचकर कोविड-19 आईसीयू वार्ड का निरीक्षण कर मरीजों से उनका हाल जाना। आईसीयू में अव्यवस्थाओं की लगातार मिल रही शिकायतों पर विधायक पीपीई किट पहनकर आईसीयू में पहुंच गए। जैन ने अलग-अलग मरीजों से बात की। सभी ने बताया कि पूर्ण देखभाल की जा रही है एवं डाक्टर्स भी प्रतिदिन आ रहे है। उन्होंने कहा अंदर जाकर मुझे संतुष्टि हुई एवं मरीजों से बात करके मन को शांति मिली। उन्होंने कहा कि जिस तरह की सूचनाएं टेलीफोन पर मिल रही थीं, वैसी स्थिति बिल्कुल भी नहीं है।
साफ-सफाई को लेकर एक-दो समस्याएं हैं, इस पर मैंने निर्देश दिए हैं कि प्रतिदिन व्यवस्थित साफ-सफाई हो। उन्होंने डॉक्टरों से कहा महामारी के समय आप लोग मरीजों के प्रति पूरी निष्ठा एवं अपनत्व सेवा भाव के साथ कार्य कर रहे हैं, यह काबिले तारीफ है। विधायक ने बताया यहां मरीजों की रिकवरी दर काफी अच्छी है। लोग यहां रिकवर होकर अपने घर लौट रहे हैं। विधायक जैन ने आईसीयू वार्ड में भर्ती बंडा विधायक तरवर सिंह लोधी से मुलाकात कर उनके एवं परिवार के सदस्यों के स्वास्थ्य की जानकारी ली। बंडा विधायक ने बंडा के कोविड सेंटर की अव्यवस्थाओं के विषय में विधायक जैन को बताया।
जिस पर विधायक जैन ने कहा कि जब तक बंडा विधायक पूर्ण स्वस्थ नहीं हो जाते तब तक बंडा के लोगों को जो भी परेशानियां हों, मुझसे और सांसद से कहें। हर संभव मदद की जाएगी। वहीं विधायक जैन ने अंबेडकर वार्ड धर्मश्री, पंतनगर वार्ड एवं काकागंज वार्ड की राशन दुकानों का भी निरीक्षण किया। लोगों से मिल रही शिकायतों पर उन्होंने राशन दुकान संचालकों को उचित मूल्य एवं समय पर राशन उपलब्ध कराने के निर्देश दिए। उन्होंने कहा कि विपरित आपदा के समय लोगों की मदद करना हम सबका कर्तव्य है। हम अपना-अपना कार्य पूर्ण ईमानदारी से कर मानवता की सेवा में लगाएं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn